
Text rozhodnutia
Súd: Krajský súd Trnava Spisová značka: 43Sp/28/2014 Identifikačné číslo súdneho spisu: 2014200366 Dátum vydania rozhodnutia: 11. 02. 2016 Meno a priezvisko sudcu, VSÚ: JUDr. Andrea Vyskočová ECLI: ECLI:SK:KSTT:2016:2014200366.2 Uznesenie Krajský súd v Trnave, v právnej veci navrhovateľa: JUDr. Y. U., nar. XX.XX.XXXX, bytom ul. A. XXXX/ XXX, XXX XX Y., proti odporcovi: 2. disciplinárna komisia Generálnej prokuratúry SR, so sídlom Štúrova 2, 812 85 Bratislava, o návrhu na preskúmanie rozhodnutia 1. disciplinárnej komisie Generálnej prokuratúry SR č. k. XV/6 Spr 9/13-71 zo dňa 03.04.2014, takto r o z h o d o l : I. Súd konanie z a s t a v u j e . II. Žiaden z účastníkov nemá právo na náhradu trov konania. o d ô v o d n e n i e : Navrhovateľ návrhom doručeným Okresnej prokuratúre Bratislava dňa 09.05.2014 podal odvolanie proti rozhodnutiu 1. disciplinárnej komisie Generálnej prokuratúry SR č.k. XV/6 Spr 9/13-71 zo dňa 03.04.2014, ktorým žiadal, aby súd napadnuté rozhodnutie zrušil a vec vrátil na nové konanie, pretože uložené disciplinárne opatrenie - zníženie základného platu o 10% na dva mesiace mu pripadá neprimerane prísne a nie je si vedomý toho, že by svojim správaním alebo konaním spôsobil nejakému kolegovi ujmu na cti alebo oslabil jeho nestrannosť. Na Generálnej prokuratúre SR boli po zverejnení nálezu Ústavného súdu SR sp. zn. PL. ÚS 105/2011 zriadené nové disciplinárne komisie a predmetné disciplinárne konanie bolo náhodným výberom pridelené 2. disciplinárnej komisii Generálnej prokuratúry SR. Navrhovateľ podaním doručeným súdu dňa 11.2.2016 zobral späť odvolanie proti rozhodnutiu 1. disciplinárnej komisii Generálnej prokuratúry SR č. k. XV/6 Spr 9/13-71 zo dňa 03.04.2014, ktorým bol uznaný vinným z disciplinárneho previnenia. Podľa § 250l ods. 2 Občianskeho súdneho poriadku (ďalej len O.s.p.) pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250h ods. 2 O.s.p., až do rozhodnutia súdu môže žalobca (navrhovateľ) vziať žalobu späť; ak žalovanému medzitým vzniknú trovy konania, súd rozhodne o ich náhrade. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstráni vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods.2). Krajský súd v Trnave prejednal vec bez nariadenia pojednávania podľa § 244 ods. 1,2 O.s.p. a § 250l O.s.p. a zistil, že sú splnené podmienky na zastavenie konania o preskúmanie napadnutého rozhodnutia odporcu. Súd vzhľadom na uvedené skutočnosti v súlade s § 250d ods. 3 v spojení s § 250h ods. 2 O.s.p. konanie zastavil a rozhodol tak, ako je uvedené vo výroku I. tohto rozhodnutia. Súd rozhodol o náhrade trov konania podľa § 250l ods. 1,2 O.s.p. v spojení s § 250h ods. 2 O.s.p. a § 146 ods. 1 písm. c) O.s.p. tak, ako je uvedené vo výroku II. tohto rozhodnutia. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávne a čoho sa odvolateľ domáha.

